**Otvorený list OZ PŠaV na Slovensku**

Najprv s nechápavým údivom, následne s veľkým rozhorčením prijímame rozhodnutie štrajkového výboru OZ PŠaV na Slovensku o prerušení štrajku: „Dôvodom prerušenia celozväzového štrajku je, že predstavitelia vlády SR začali dňa 27. 11. 2012 rokovať so štrajkovým výborom o dôvodoch a cieľoch štrajku, najmä o skvalitnení vzdelávania a dofinancovaní školstva,“ čítame.

Svojou dlhoročnou servilnou politikou, ktorá nemá nič spoločné so zmyslom odborov, stratil OZ PŠaV postupne veľkú časť svojich členov a sympatizantov. V septembri, začiatkom novembra, ba ešte aj na pondelkových zhromaždeniach v Bratislave, Košiciach a Banskej Bystrici to vyzeralo, že by „staré“ odbory mohli vďaka svojej tradícii a štruktúram predsa len niečo pre školských zamestnancov urobiť. Svojím dnešným rozhodnutím a jeho „zdôvodnením“ ste však stratili nielen naše sympatie a podporu, ale stratili ste – a my, učitelia, majstri odbornej výchovy, vychovávatelia, odborní a nepedagogickí zamestnanci škôl spolu s vami – kredit a vážnosť v spoločnosti. Média, naši známi a priatelia, a koniec koncov i vy sami ste opakovali, že ak chceme niečo dosiahnuť, musíme vydržať dlhšie.

Mali ste pravdu, „strata čo i len jednodňovej mzdy je pre mnohých zamestnancov rezortu vážnym zásahom do rodinného rozpočtu, práve kvôli nízkym príjmom. Táto strata je však len jednorazová a musíme ju chápať ako investíciu do zlepšenia našej budúcnosti.“ Nepochybujeme, že ani riaditelia škôl nie sú často v jednoduchej pozícii, že ich možno aj zastrašujú a vydierajú. Je teda pochopiteľné, že mnohé školy strácajú dych, mnohí riaditelia odvahu, mnohí učitelia odhodlanie a všetci vieru v možnú zmenu. Ale ak sa odbory majú v roli štatistov len prizerať, ak všetko nechávajú na školy, tak ani nemusia byť.

Ak nedokážete pokojne, ale dôrazne a v pravý čas odpovedať na demagogické, účelové až lživé argumenty vlády a jej služobníkov v samospráve, po boku ktorých ste si v minulosti znepriatelili súkromné a cirkevné školy, ak nedokážete fundovane, ba dokonca vôbec oponovať ekonomicky odôvodňovaným argumentom proti zvýšeniu miezd v školstve, ako ich prezentujú materiálne dobre zabezpečení novinári (Schutz v SME) či ekonómovia (Goliaš, INEKO), keď ste ochotní nechať sa redaktorkou TA3 odtiahnuť od toho najdôležitejšieho – od zvýšenia miezd, potom nie ste pripravení zastupovať nás a naše potreby.

Čo urobila vláda od včerajšej noci, keď sme sa v správach dozvedeli, že ste sa nedohodli, do dnešného rána? Stačí nám, že začali rokovať? Doteraz ste hádam nerokovali? Veď rokujete už niekoľko dní, nie odvčera, len ste sa nedohodli – ale nedohodli ste sa ani včera! Tak čo sa teda odvčera zmenilo? Prestali ste cítiť podporu škôl? Ale to školy ju potrebujú viac od vás, nie naopak!

A ohradili ste sa vôbec voči vydieraniu predsedu vlády, že ak neprijmeme hneď 5%, zajtra už možno neponúkne nič? Minister financií deklaruje, že nie je trhovník. A my sme, keď mlčíte? Necháte sa dostať do slepej uličky trápnou poznámkou redaktorky, či sú vari jednoduché robotnícke profesie ponižujúce. My učitelia vieme, že nie sú – sami ich vo voľných chvíľach a počas dovolenky (nie prázdnin) vykonávame, takže – my na rozdiel od pani redaktorky vieme, že nie sú. Prečo ste jej to nepovedali? Nie je toto štrajk učiteľov? Prečo dovolíte, aby mávajúc číslami získanými pochybnou metodikou ponúkali predstavitelia vlády obchod „vyššie platy za prepúšťanie“? Spýtali ste sa, aké percento peňazí v školstve ide priamo do škôl a školských zariadení a aké do inštitúcií, ktoré spadajú priamo pod ministerstvo školstva? A aké v týchto ústavoch, centrách či inštitútoch majú priemerné mzdy? A čo za ne školám, učiteľom, žiakom ponúkajú? Pýtali ste sa? Porovnávali ste?

Nie sme sami, hneváme sa napr. spolu s učiteľmi z neďalekého Gymnázia L. Sáru či s prispievateľmi do diskusie na vašich stránkach. Prelistujte si:

<http://spravy.pravda.sk/odbory-prerusuju-strajk-ucitelov-vsak-slova-ministrov-drazdia-pw4-/sk_domace.asp?c=A121128_100638_sk_domace_p23>

<http://www.ozpsav.sk/sk/Diskusne-forum.alej>

<http://www.aktuality.sk/clanok/218449/strajk-sa-prerusi-dnes-o-18-00-h/>

<http://www.sme.sk/c/6619287/strajk-ucitelov-sa-zatial-konci-co-dalej-rozhodnu-zajtra.html>

Áno, čakala „nás náročná skúška odvahy a odhodlania. Skúška, ktorú budeme skladať pred vládou, verejnosťou, našimi žiakmi aj ich rodičmi, ale hlavne sami pred sebou.“ Z tejto skúšky máte/máme zatiaľ Fx. Myslíte, že o pár dní opäť vyjdeme do ulíc? Asi nie. Ale nevadí, naakumulujeme trochu biedy, chudobných Vianoc, odložených splátok, posilníme sa brigádou a poradíme sa, hoci možno už nie s vami, v lepšom čase – pred maturitami, záverečnými skúškami, monitormi...

Štrajkový výbor zamestnancov Odborného učilišťa, Dúbravská cesta 1, Bratislava